O **escudo da cidade de Santiago de Compostela** atópase regulado na actualidade polo artigo 3º do Título 1º, da *Lei do 24 de xuño de 2002, do Estatuto de Capitalidade da cidade de Santiago de Compostela*, publicada no Boletín do Parlamento de Galicia número 150 da VI Lexislatura.

A súa descrición heráldica ou brasonamento é á seguir:

> 
> 
> *Nun escudo partido, no primeiro, as armas de Galicia: de azur, un cáliz de ouro sumado dunha hostia de prata, e acompañado de sete cruces recortadas do mesmo metal, tres a cada banda e unha no centro do xefe; no segundo, de azur, unha nube de prata sumada da urna do sepulcro do Apóstolo Santiago, surmontada dunha estrela de oito puntas de ouro.* 
> *O timbre, Coroa Real aberta, que é un círculo de ouro, engastado de pedras preciosas, composta de oito floróns de follas de acanto, visíbeis cinco, interpoladas de perlas. A corona forrada de goles.* 
> 
> 
> *Acoeirada a Cruz de Santiago que é unha cruz flordeliseada e co pé fixado de goles.*
> 
> 

O escudo de Santiago de Compostela conta con dos divisións verticais. Na heráldica, cando un brasón posúe este tipo de división recibe o nome de  *partido* .

Na primeira partición, figuran as armas de Galicia, que foron as do antigo Reino de Galiza, e que se compoñen do emblema heráldico asociado á Eucaristía ou o santo graal: un cáliz de cor amarela ou dourada (brasonado *de ouro*) e unha hostia de cor branca (*de prata*). A Eucaristía atópase arrodeada (*acompañada*) de sete cruces da mesma cor, tres a cada banda e outra sobre eles, situada na parte superior do campo do escudo (*no centro do xefe*).

Escudo tradicionalmente atribuído a Santiago de Compostela, antes da súa regulación.
Na segunda división figuran os emblemas propios da cidade, a cor do campo (*esmalte heráldico*) é o utilizado nas armas galegas, azul (brasonado *de azur*). O elemento central é a urna do sepulcro do Apóstolo Santiago, representada sobre unha nube e situada so dunha estrela de oito puntas de cor amarela ou dourada. O sepulcro e maila estrela aluden á tradición medieval que narra o descubrimento dos restos do Apóstolo por un ermitán chamado Paio grazas a unhas luces nocturnas que ollou na fraga de Libredón.

No artigo que regula o escudo de Santiago de Compostela establécese que no timbre apareza representada unha coroa real aberta, como a que utilizaron os Reis Católicos. As coroas reais antigas ou abertas (sen diademas, orbe nin cruz) foron utilizadas até o século XVI mais o seu uso mantívose na heráldica de moitas poboacións e provincias españolas.

Tralo escudo (*acoeirada*) figura a Cruz de Santiago, o emblema máis coñecido asociado á figura do Apóstolo e un dos máis utilizados en Galicia.

Notas
-----

1. ↑  Cita do artigo: *"… o escudo de Santiago de Compostela está conformado por dous cuarteis, o dereito coas armas de Galicia, cáliz con Sagrada Hostia con sete cruces periféricas; e o esquerdo co sepulcro do Apóstolo en mármore branco, con forma de arqueta sobre nubes, e no alto unha estrela de ouro radiante; sobre o escudo, a coroa dos Reis Católicos, por detrás, a Cruz Espada de Santiago..."* Titulo I, artigo 3, Lei do Estatuto da Capitalidade da cidade de Santiago de Compostela.

Bibliografía
------------

* "Artículo 3º, Título 1º de la *Ley de 24 de junio de 2002, del Estatuto de Capitalidad de la ciudad de Santiago de Compostela*, *Boletín del Parlamento de Galicia* n.º 150, VI Legislatura" (PDF) (en castelán).

Véxase tamén
------------

### Outros artigos

* Santiago de Compostela
* Cruz de Santiago
* Escudo de Galicia